2. ปัจจัยความเสี่ยง

2.1 ความเสี่ยงจากการเข้าถึงแหล่งเงินทุน ความสามารถในการชำระหนี้

ถึงแม้ว่าภัยพิบัติจากอุทกภัยในช่วงปลายปี 2554
ทำให้ผู้บริโภคชะลอการตัดสินใจซื้อที่อยู่อาศัยโดยเฉพาะในบริเวณที่ประสบอุทกภัย
สถาบันการเงินต่างๆ
เพิ่มความระมัดระวังในการพิจารณาปล่อยสินเชื่อโดยเฉพาะการปล่อยสินเชื่อให้แก่ผู้ประกอบการด้านอสังหาริมทรัพย์
ส่งผลกระทบต่อการเข้าถึงแหล่งเงินทุน และ ความสามารถในการชำระหนี้
ในช่วงระยะเวลาดังกล่าวบริษัทได้ดำเนินการให้ความช่วยเหลือกับลูกบ้านที่ได้ซื้อบ้านกับบริษัททุกโครงการทั้งการเตรียมความพร้อมในการป้องกันก่อนเกิดน้ำท่วม
ระหว่างที่เกิดความเดือดร้อนในช่วงอุทกภัยสำหรับโครงการที่ได้รับผลกระทบ
และให้ความช่วยเหลือฟื้นฟูอย่างต่อเนื่องหลังน้ำลด ซึ่งได้สร้างความมั่นใจให้แก่ลูกบ้าน
หลังจากผ่านวิกฤติดังกล่าว บริษัทได้ให้ความชัดเจน โดยเพิ่มมาตรการในการป้องกันภัยน้ำท่วม
ทั้งในระยะสั้นและระยะยาว ทั้งโครงการเก่า และโครงการใหม่
เป็นผลให้โครงการของบริษัทที่ประสบปัญหา มียอดการจองซื้อบ้าน โอนกรรมสิทธิ์ได้สม่ำเสมอ
และสามารถชำระหนี้ได้ตามเงื่อนไข บริษัทยังคงได้รับความไว้วางใจจากสถาบันการเงินต่างๆ
ความเสี่ยงในการเข้าถึงแหล่งเงินทุนจึงอยู่ในระดับต่ำ

นอกจากนี้ บริษัทมีนโยบายที่จะรักษาสัดส่วนหนี้สินต่อส่วนของผู้ถือหุ้นรวม และ
โครงสร้างเงินทุนให้อยู่ในระดับที่เหมาะสม
รวมทั้งพยายามรักษาความสัมพันธ์ที่ดีและเพิ่มพันธมิตรกับสถาบันการเงินต่างๆ อีกด้วย

2.2 ความเสี่ยงจากความผันผวนของอัตราดอกเบี้ย

จากการที่บริษัทต้องมีการกู้ยืมเงินจากสถาบันการเงินในประเทศ
เพื่อใช้เป็นเงินทุนในการพัฒนาโครงการและดำเนินงาน
ดังนั้นอัตราดอกเบี้ยในตลาดเงินจึงมีผลกระทบที่สำคัญต่อต้นทุนทางการเงินของบริษัท
ถึงแม้ว่าการกู้ยืมเงินดังกล่าวของบริษัทจะคิดในอัตราดอกเบี้ยลอยตัวก็ตาม
แต่เป็นการคิดอัตราดอกเบี้ยเงินกู้ในระดับอัตราดอกเบี้ยเงินกู้ยืมขั้นต่ำ (MLR) หรือต่ำกว่านั้น
นอกจากนั้นบริษัทได้มีมาตรการลดความเสี่ยงของอัตราดอกเบี้ยที่มีความผันผวน
โดยการออกหุ้นกู้ระยะยาวที่มีอัตราดอกเบี้ยคงที่
เพื่อนำไปชำระคืนเงินกู้ยืมเดิมบางส่วนที่คิดเป็นอัตราดอกเบี้ยลอยตัวและมีต้นทุนดอกเบี้ยที่สูงกว่า
รวมถึงการออกตั๋วแลกเงินระยะสั้นที่มีอัตราดอกเบี้ยต่ำ
เพื่อให้สามารถควบคุมต้นทุนอัตราดอกเบี้ยของบริษัทให้อยู่ในระดับเหมาะสม

สำหรับความเสี่ยงที่อาจส่งผลกระทบต่อการซื้อที่อยู่อาศัยของผู้บริโภคนั้น
มีผลกระทบเพียงเล็กน้อยเท่านั้น
เนื่องจากการกู้ซื้อบ้านเป็นการกู้ยืมระยะยาวทำให้การปรับขึ้นลงของอัตราดอกเบี้ยส่งผลต่อยอดผ่อนชำระรายเดือนไม่มากนัก
รวมทั้งผู้บริโภคมีการเก็บออมและชำระเงินดาวน์ไปส่วนหนึ่งของราคาที่อยู่อาศัยอยู่แล้ว
ทางด้านบริษัทเองก็สามารถจัดข้อเสนอพิเศษด้านอัตราดอกเบี้ยร่วมกับธนาคารพาณิชย์ อีกทั้ง
การมีสินค้าหลายระดับราคาซึ่งเน้นที่กำลังซื้อจริงของผู้อยู่อาศัยจริงเป็นหลัก
ก็เป็นส่วนที่ช่วยลดผลกระทบของความผันผวนของอัตราดอกเบี้ยที่มีต่อผู้ซื้อด้วย

2.3 ความเสี่ยงจากการค้ำประกันบริษัทย่อย

บริษัทได้มีการค้ำประกันวงเงินกู้ยืมให้แก่บริษัทย่อย ซึ่งบริษัทถือหุ้นอยู่ร้อยละ 100 จำนวน 3 บริษัท
คือ 1) บริษัท เอสเตท เพอร์เฟ็คท์ จำกัด 2) บริษัท ไบร์ท ดีเวลลอปเมนท์ กรุงเทพ จำกัด 3)
บริษัท เรสซิเดนท์ นัมเบอร์ไนน์ โดยมียอดรวมของการค้ำประกันเงินกู้ยืม ในบริษัทย่อย ทั้ง 3
แห่งดังกล่าว ณ 31 ธันวาคม 2555 เท่ากับ 8,174.7 ล้านบาท

ทั้งนี้บริษัทอาจมีความเสี่ยงที่เกิดจากการค้ำประกันให้แก่บริษัทย่อยดังกล่าว
หากบริษัทย่อยไม่สามารถชำระหนี้เงินต้นและดอกเบี้ยให้กับเจ้าหนี้อื่นใดที่บริษัทได้เข้าไปค้ำประกันเงินกู้ยืมได้ตามกำหนด
อย่างไรก็ตามบริษัทย่อยดังกล่าวต้องจัดหาเงินกู้ยืมและวงเงินสินเชื่อเพื่อวัตถุประสงค์ในการพัฒนาโครงการอสังหาริมทรัพย์
ซึ่งเป็นการประกอบธุรกิจหลักของบริษัทย่อย
โดยบริษัทมีการกำหนดนโยบายในการควบคุมดูแลการดำเนินธุรกิจของบริษัทย่อยอย่างใกล้ชิด โดย ณ
31 ธันวาคม 2555 บริษัทย่อยทั้ง 3 นั้นมีโครงการที่กำลังพัฒนาและเปิดขายแล้วอยู่ 17 โครงการ
มูลค่าโครงการรวมทั้งสิ้น 24,719 ล้านบาท
ซึ่งจะทำให้บริษัทย่อยมีผลกำไรจากประกอบการและกระแสเงินสดจากการดำเนินงานเพียงพอที่จะชำระคืนหนี้เงินกู้ยืม
ดังนั้นความเสี่ยงจากการที่บริษัทให้การค้ำประกันเงินกู้ยืมแก่บริษัทย่อยจึงอยู่ในระดับค่อนข้างต่ำ

2.4 ความเสี่ยงจากความต้องการเงินทุนหมุนเวียนที่เพิ่มขึ้นจากการสร้างบ้านพร้อมอยู่

บ้านเดี่ยวและทาวน์เฮ้าส์ บริษัทยังคงเน้นนโยบายการสร้างบ้านพร้อมอยู่
ส่งผลให้บริษัทต้องใช้เงินทุนหมุนเวียนล่วงหน้าในการก่อสร้างก่อนที่จะรับรู้รายได้
หรือมีกระแสเงินสดรับจากลูกค้า จึงทำให้บริษัทอาจต้องเผชิญความเสี่ยง จากปัญหาสภาพคล่อง
ทางการเงิน

อย่างไรก็ตามบริษัทกำหนดนโยบายการบริหารกระแสเงินสดหมุนเวียน
เพื่อลดความเสี่ยงในการหาแหล่งเงินทุนหมุนเวียนและตอบสนองความต้องการของลูกค้าที่มีความประสงค์ในทำเลที่ต้องการก่อนบ้านสร้างเสร็จ
โดยการเปิดขายล่วงหน้า (Presale) โครงการใหม่
พร้อมกับขายบ้านพร้อมอยู่และได้รับการตอบรับเป็นอย่างดีจากผู้บริโภค
ทำให้ได้รับพิจารณาอนุมัติเงินสนับสนุนโครงการจากสถาบันการเงินที่มั่นใจในศักยภาพของโครงการที่มียอดขายจากผู้บริโภคล่วงหน้า
ช่วยลดความเสี่ยงจากการสร้างแล้วขายไม่ได้
ความต้องการเงินทุนหมุนเวียนที่เพิ่มสูงขึ้นจากการขยายตัวของธุรกิจ
ไม่ก่อให้เกิดปัญหาในการชำระหนี้คืนให้แก่เจ้าหนี้ของบริษัท
เนื่องจากบริษัทใช้เงินทุนหมุนเวียนดังกล่าวจากการโอนขายบ้านและที่ดินในโครงการต่างๆ
ซึ่งมีระยะเวลาพัฒนาโครงการและสามารถใช้วงเงินกู้ที่ได้รับการสนับสนุนจากสถาบันการเงินเป็นแหล่งเงินทุนหมุนเวียนสำรองเพิ่มเติมอีกทางหนึ่ง

คอนโดมิเนียมเป็นการลงทุนล่วงหน้าที่ต้องใช้เงินลงทุนมาก ขึ้นอยู่กับพื้นที่
ขนาดและความสูงของอาคาร บริษัทได้ให้ความสำคัญในการบริหารเงินลงทุน โดยจัดแบ่งรูปแบบ
คอนโดมิเนียมเป็น 2 ประเภท คือ Low Rise และ High Rise ซึ่งระยะเวลาการก่อสร้าง ของ
Low Rise จะอยู่ ที่ 8-12 เดือน ส่วนการก่อสร้าง Condo High Rise จะอยู่ที่ 18-24 เดือน
บริษัทได้จัดสัดส่วน ระหว่าง Low Rise กับ High Rise
อย่างเหมาะต่อการบริหารงานก่อสร้างให้สอดคล้องกับการขาย การรับรู้รายได้
และการรับเงินสนับสนุนจากสถาบันการเงิน

ซึ่ง ณ วันที่ 31 ธันวาคม 2555
บริษัทและบริษัทย่อยมีวงเงินเงินกู้ยืมระยะยาวตามสัญญาเงินกู้ที่ยังไม่ได้เบิกใช้คงเหลือจำนวน
9,825 ล้านบาท นอกจากนี้
บริษัทยังได้จัดให้มีระบบการตรวจสอบการขายและสั่งสร้างเพื่อให้บริษัทสามารถรักษาสมดุลของปริมาณบ้านสร้างเสร็จหรือสินค้าคงเหลือของบริษัทให้อยู่ในระดับที่เพียงพอเพื่อรองรับกับนโยบายการตลาดอีกทางหนึ่งด้วย

2.5 ความเสี่ยงจากความผันผวนของต้นทุนในการก่อสร้าง

การเพิ่มขึ้นของต้นทุนในการก่อสร้างบ้านแนวราบ บริษัทได้มีการบริหารจัดการมาอย่างต่อเนื่อง
โดยการเพิ่มสัดส่วนระบบการก่อสร้างแบบสำเร็จรูป (Precast) การบริหาร Supply Chain
การลดระยะเวลาการก่อสร้าง และการบริหารสั่งซื้อวัสดุหลัก เหล็ก ปูนซีเมนต์ โดยตรงจากผู้ผลิต
ซึ่งสามารถบริหารต้นทุน ลดความผันผวนได้

ในส่วนของการบริหารความเสี่ยงต้นทุนในการก่อสร้าง Condominium
บริษัทได้แบ่งการบริหารจัดการเป็น 2 ส่วน โดยในส่วนของ Low Rise บริษัทได้จัดตั้งบริษัท
ยูแอนด์ไอ คอนสตรัคชั่น กรุงเทพ จำกัด เพื่อเพิ่มความคล่องตัวในการบริหารงานก่อสร้าง
เน้นการจัดการเรื่อง Supply Chain และ การหา Sub – Contactor
เพื่อเป็นการควบคุมต้นทุนการก่อสร้าง และระยะเวลาก่อสร้าง รวมถึง การควบคุมปริมาณ และ
คุณภาพในการก่อสร้าง สำหรับการก่อสร้างคอนโด High Rise บริษัทจัดจ้างผู้รับเหมา
โดยทำสัญญาก่อสร้างแบบเบ็ดเสร็จ (Turnkey construction contract)
กับผู้รับเหมารายใหญ่ ทำให้บริษัทสามารถควบคุมต้นทุนได้อย่างมีประสิทธิภาพ

2.6 ความเสี่ยงจากการขาดแคลนผู้รับเหมาและแรงงาน

บริษัทให้ความสำคัญกับผู้รับเหมาที่ร่วมงานกับบริษัท โดยบริษัทมีนโยบายให้การสนับสนุน
พิจารณาเรื่องของปริมาณงานของผู้รับเหมาที่มีศักยภาพตามความเหมาะสม การจ่ายเงินตรงต่อเวลา
และความช่วยเหลืออื่น ๆ นอกจากนี้ บริษัทยังเปิดกว้าง รับผู้รับเหมาใหม่
เข้ามาร่วมงานกับบริษัทและพิจารณาศักยภาพคุณสมบัติของผู้รับเหมาใหม่ โดยให้การสนับสนุน
เตรียมความพร้อมเพื่อรองรับการขยายงานและการเติบโตของบริษัท

ปัจจุบันบริษัทได้ว่าจ้างผู้รับเหมาก่อสร้างทั้งขนาดกลางและขนาดเล็กมีจำนวนรวมมากกว่า 100 ราย
โดยมีการกำหนดคุณสมบัติผู้รับเหมาและราคาก่อนที่จะมีการตกลงทำสัญญาและกำหนดระยะเวลาการส่งมอบงานที่ชัดเจน
ทำให้บริษัทไม่มีปัญหาเรื่องมีผู้รับเหมาน้อยราย บริษัทได้สร้าง Supply Chain
เพื่อช่วยสนับสนุนด้านวัตถุดิบให้แก่ผู้รับเหมา การให้ความรู้ผู้รับเหมา
รวมทั้งการพิจารณาการจัดชั้นคุณภาพของผู้รับเหมาที่มีคุณภาพตามผลงาน
การปรับราคาค่าก่อสร้างตามสภาวะตลาดและวัสดุก่อสร้างที่เพิ่มขึ้น
อันเป็นผลกระทบจากอัตราค่าจ้างแรงงานขั้นต่ำโดยการพิจารณาอย่างเป็นธรรม
และมีมาตรฐานการตรวจสอบให้เป็นไปตามเกณฑ์ที่กำหนด
การสร้างบรรยากาศของความร่วมมือระหว่างผู้รับเหมากับบริษัท
ทำให้ปัญหาควบคุมคุณภาพผู้รับเหมาไม่ได้ แทบไม่ปรากฎเลย

การเปิดประชาคมอาเซียน ที่จะเป็นผลให้เกิดภาวะการขาดแคลนแรงงานในอนาคต
บริษัทได้วางแผนจัดตั้ง บริษัท เพอร์เฟค พรีแฟบ จำกัด (เพอร์เฟค พรีแฟบ) ตั้งแต่ปี 2554
วัตถุประสงค์เพื่อดำเนินการผลิต และ ประกอบติดตั้ง โครงสร้าง ระบบชิ้นส่วน สำเร็จรูป
ซึ่งเป็นส่วนประกอบของ บ้านพักอาศัย ทาวน์เฮ้าส์ และ รั้วโครงการ ชิ้นส่วนสำหรับคอนโดมิเนียม
โดยนำระบบโรงงานมาใช้ เพื่อลดระยะเวลาการก่อสร้างและจำนวนแรงงาน

นอกจากนี้บริษัทได้จัดตั้งบริษัท ยูแอนด์ไอ คอนสตรัคชั่น กรุงเทพ จำกัด
(ยูแอนด์ไอ)วัตถุประสงค์เพื่อทำธุรกิจ รับเหมาก่อสร้าง บ้านเดี่ยว บ้านแฝด ทาวน์เฮ้าส์ และ
คอนโดมิเนียม ให้เฉพาะกลุ่มบริษัท
เป็นการรับงานก่อสร้างจากกลุ่มบริษัทซึ่งเป็นเจ้าของโครงการโดยตรง
เพื่อเพิ่มความคล่องตัวในการบริหารงานก่อสร้าง เน้นการจัดการเรื่อง Supply Chain และ
การหา Sub – Contactor เพื่อเป็นการควบคุมต้นทุนการก่อสร้าง และระยะเวลาก่อสร้าง
รวมถึง การควบคุมปริมาณ และ คุณภาพในการก่อสร้าง ได้อย่างมีประสิทธิภาพ
บริษัทเชื่อว่าจะช่วยลดระดับความเสี่ยงจากการขาดแคลนผู้รับเหมาที่มีคุณภาพ

2.7 ความเสี่ยงจากภาวะการแข่งขันที่สูงขึ้นของตลาดที่อยู่อาศัย

ปัจจุบันการแข่งขันในตลาดที่อยู่อาศัยมีสูงขึ้น
แนวโน้มการแข่งขันยังเป็นลักษณะการแข่งขันระหว่างผู้ประกอบการรายใหญ่มากขึ้น
ซึ่งเห็นได้จากส่วนแบ่งการตลาดของผู้ประกอบการรายใหญ่ที่เพิ่มสูงขึ้นอย่างต่อเนื่อง
ส่วนหนึ่งเป็นผลมาจากการที่ผู้ประกอบการรายใหญ่มีความสามารถในการปรับตัวตามสภาวะที่ตลาดมีความผันผวนสูงในช่วง
2-3 ปีที่ผ่านมา ไม่ว่าจะเป็นปัจจัยด้านสถานการณ์ด้านเศรษฐกิจและการเมือง
ตลอดจนปัญหาจากอุทกภัยในปีที่ผ่านมา ผู้ประกอบการรายใหญ่มีศักยภาพการลงทุนที่สูงกว่า
และสามารถระดมทุนได้หลายช่องทางเนื่องจากได้รับความเชื่อมั่นจากนักลงทุนและสถาบันการเงิน

ภาวะการแข่งขันในปัจจุบันจะเป็นการแข่งขันของผู้ประกอบการรายใหญ่ที่ล้วนมีศักยภาพการลงทุน
บริษัทได้ตระหนักถึงปัจจัยความเสี่ยงนี้
โดยให้ความสำคัญในส่วนของงานวิจัยและพัฒนาเพื่อเพิ่มขีดความสามารถของการแข่งขัน
โดยบริษัทได้ให้ความสำคัญในการพิจารณาทำเลที่ตั้งโครงการ รูปแบบโครงการ แบบบ้าน
แบบคอนโดมิเนียมพื้นที่ใช้สอย ความคุ้มค่า
การกำหนดราคาแบ่งกลุ่มในทุกเซ็กเม้นท์ตามลักษณะแบรนด์ตั้งแต่ 1 ล้าน ถึง 40 ล้าน
บริษัทให้ความสำคัญกับการสร้างชุมชนในรูปแบบของวัฒนธรรมไทยสร้างปฏิสัมพันธ์ระหว่างเพื่อนบ้าน
โดยการจัดกิจกรรมภายในโครงการ ในช่วงวันหยุดเทศกาลต่างๆ วันสำคัญทางศาสนา
เพื่ออนุรักษ์วัฒนธรรมไทย ในแต่ละโครงการ ซึ่งได้รับการตอบรับเป็นอย่างดี การจัดให้มีสโมสร
สระว่ายน้ำ สวนหย่อมบริเวณรอบเลค ช่วยสร้างบรรยากาศ ร่มรื่น
ผ่อนคลายยามเย็นให้กับสมาชิกลูกบ้านให้มีสันทนาการยามเย็นอย่างอบอุ่นภายในโครงการ
อย่างครบถ้วน Happy Living รวมถึงระบบการรักษาความปลอดภัยตลอด 24 ช.ม.

นอกจากนี้บริษัทได้รับความร่วมมือจากสถาบันการเงินเพื่อช่วยเพิ่มศักยภาพด้านกำลังซื้อและลดภาระการผ่อนชำระของผู้บริโภค

2.8 ความเสี่ยงจากปัญหาอุทกภัย

จากวิกฤติอุทกภัยที่เกิดขึ้นช่วงปลาย ปี 2554
ส่งผลให้ภาพรวมของตลาดอสังหาริมทรัพย์ของประเทศไทยโดยรวมเปลี่ยนไป
ความต้องการอสังหาริมทรัพย์ประเภทคอนโดมิเนียมจะปรับตัวสูงขึ้น
ในขณะที่ความต้องการอสังหาริมทรัพย์ประเภทแนวราบทั้งบ้านเดี่ยวและทาวน์เฮ้าส์
ชะลอตัวในช่วงต้นปี 2555 เพื่อดูความชัดเจนนโยบายการแก้ปัญหาของรัฐบาล
และมาตรการที่จะสร้างความมั่นใจ
แผนป้องกันระยะยาวของผู้ประกอบการแต่ละบริษัทรวมถึงการให้ความช่วยเหลือช่วงระหว่างเกิดอุทกภัยที่ผ่านมาด้วย
เนื่องจากความกังวลเรื่องน้ำท่วมที่คาดว่าอาจจะเกิดขึ้นอีกในอนาคต
รวมถึงในการเลือกซื้อที่อยู่อาศัยของผู้บริโภค จะพิจารณามากขึ้นทั้งในเรื่องของสถานที่ตั้งโครงการ
ระบบสาธารณูปโภค และรูปแบบลักษณะบ้าน

ผลจากดำเนินนโยบายให้ความช่วยเหลือตลอดช่วงเกิด และหลังอุทกภัย
บริษัทตระหนักถึงความเดือดร้อนผลเสียหายจากอุทกภัย
จึงให้ความสำคัญในการวางมาตรการป้องกันในอนาคต
โดยการออกแบบแนวรั้วเพื่อป้องกันน้ำจากภายนอก
การออกแบบระบบการระบายน้ำและการติดตั้งปั๊มน้ำโดยให้วางตามจุดต่างๆ ในโครงการ
การปรับระดับโครงการโดยการถมดินให้สูงขึ้นสำหรับโครงการใหม่
ผลจากการดำเนินมาตรการต่างๆ ข้างต้น ช่วยสร้างความมั่นใจกับลูกค้า
และให้ความไว้วางใจโครงการของบริษัทในทุกทำเล เพิ่มขึ้น ในช่วงปลายปี 2555 ที่ผ่านมา

9.  ความเสี่ยงจากวิกฤติเศรษฐกิจโลก

สถานการณ์วิกฤติเศรษฐกิจโลกในปัจจุบันมีแนวโน้มคลี่คลายไปในทางที่ดีขึ้นตามลำดับ
หลังจากนโยบายกระตุ้นเศรษฐกิจต่างๆ ของสหรัฐอเมริกา และประเทศในกลุ่มสหภาพยุโรป (EU)
เริ่มได้ผลมากขึ้น และส่งผลให้มีเงินทุนไหลเข้ามาในตลาดหุ้น ตลาดตราสารหนี้
และตลาดอสังหาริมทรัพย์ ในประเทศไทยมากขึ้น

จากสถานการณ์ดังกล่าวได้กดดันให้ไทยดำเนินนโยบายดอกเบี้ยต่ำเพื่อไม่ให้การไหลเข้าของเงินทุนสูงขึ้นมากเกินไป
โดยการที่อัตราดอกเบี้ยที่อยู่ในระดับต่ำจะช่วยลดต้นทุนทางการเงินของภาคเอกชน
รวมทั้งเป็นการกระตุ้นการบริโภคของภาคครัวเรือน
และกระตุ้นให้อสังหาริมทรัพย์ไทยมีความต้องการและมูลค่าสูงขึ้น แต่จะส่งผลให้เงินบาทแข็งค่า
ซึ่งจะกระทบต่อภาคการส่งออก และเสถียรภาพของราคาสินทรัพย์ในประเทศ

อย่างไรก็ตาม หากเกิดกรณีที่เศรษฐกิจสหรัฐอเมริกา ฟื้นตัวขึ้นเร็วกว่าที่คาดการณ์
อาจกระตุ้นใหมีกระแสเงินไหลกลับซึ่งรัฐบาลได้ตระหนักถึงผลกระทบที่จะเกิดขึ้นและได้ออกมาตรการต่างๆ
เพื่อป้องกันผลกระทบที่จะเกิดขึ้น

บริษัทได้ให้ความสำคัญในทุกรายละเอียดและดำเนินการพิจารณา วางแผน ศึกษาก่อนการลงทุน
อย่างระมัดระวัง ภายใต้เงื่อนไขความเสี่ยงต่างๆ จึงเชื่อว่าผลกระทบที่อาจเกิดขึ้นอยู่ในระดับต่ำ

2.10 ความเสี่ยงจากความผันผวนของอัตราแลกเปลี่ยน

บริษัทมีการให้เงินกู้ยืมกับบริษัทย่อยในประเทศญี่ปุ่น โดยผ่านบริษัทย่อยในต่างประเทศ
เพื่อประกอบธุรกิจอสังหาริมทรัพย์และธุรกิจโรงแรมในประเทศญี่ปุ่น
โดยมีข้อตกลงในการชำระคืนเป็นเงินบาทไทย
บริษัทย่อยจึงมีความเสี่ยงจากอัตราแลกเปลี่ยนในการชำระคืนเงินกู้
บริษัทย่อยได้ตกลงทำสัญญาซื้อเงินตราต่างประเทศล่วงหน้า เพื่อรองรับความเสี่ยงนี้